孝明是財務部 ê 專員，辦公室 tī 7 樓，he 辦公室用 khín 青 ê 隔枋圍做 1 位 1 位，看--起-來真 sù-sī，m̄-koh 倩 ê 人 jú 來 jú 少，位是 jú làng jú 儕。
伊 khoaⁿ-khoaⁿ-á 行去伊 ê 位，伊 tō 坐 tī 辦公室中央 hit-ki 大柱倒旁，因為來 tio̍h 有 khah 早，辦公室 kan-taⁿ 會計 ê 同事 A 賓 tī-leh。
「上好是按呢--lah！做死 頭家 mā bē 感謝--你，koh tio̍h hō· 你 chit-kho· 來譬相。」A 賓穿 hit 領白色 siah-chuh au-chau au-chau，khûn 金線 ê 目鏡掛 tio̍h làu-làu，已經 chhu 來 tī 鼻頭，看--起-來欠神欠神。
「Ê～你今 á 日 裝 kah chiah iân-tâu，是 beh 去 n̍g toh-chi̍t-ê cha-bó·-gín-á 告白--sioh？」賓--ê khiàn 頭斟酌看孝明，孝明穿 kui-su khóng 色 ê se-bi-loh，二藍(jī-lâm) ê siah-chuh，身軀頂 ê 衫攏訂作--ê，hām 伊 sán-thiu ê 體格真合，頭毛親像烏 sìm-sìm ê 娘 á 絲，幼 pháng-pháng koh 軟 ioh-ioh，順伊頭型貼 tī 伊 ê 頭額、鬢邊，面色紅 gê，目 chiu 子、目白仁烏 hoân 烏、白 hoân 白，kui-ê 人真驕 kiah。
「告白？我看是告別--lah！」孝明--ê lia̍h chit 句講笑，hit 當陣全無意向，nah 知 ē 講 kah 聖聖。
「真數念 2001 年進前 ê 日子，hit 當陣通世界 2 台手 koāⁿ 電腦內底，就有 1 台是台灣製造--ê，台灣廠商是喝水 ē 堅凍，趁錢 ná 拂(put)金，nah 知出 hit-ê 姓『半燒冷』ê 大 kho· 呆，lā 頭 ài ta̍k-ê kā 工場徙去中國，一枝搖、百葉動，原底 tī 台灣做 kah 好好，無理由遷徙 ê 產業，taⁿ kui-phâng 徙栽。」孝明講 tio̍h 心火著。
「你生了 m̄ 著所在--lah，人 chit 陣是時行 teh 替中國增加就業機會，幫 chān 中國經濟發展，hō· 中國政府抾稅抾暢--ê，taⁿ 『半燒冷』--ê mā 已經接著閻羅王 ê 召單，去 ē 面參詳按怎 kā 地獄 ê 經濟創 hō·興--ah‧‧‧」A 賓 khah gâu 激五仁，講了 ka-tī 攏 bē 笑。
少年人之間 ài khu-so·，chi̍t-ē 起掔，tō m̄ 知通 soah。
「你 nah 按呢講，人 hit 陣生理虎明明 tō 講台灣錢 lok 對中國，台灣經濟 ē jú lok jú 興，khah 贏通世界，koh 有 hiah-ê 啥物攏 bat ê 新聞記者 mā toè leh 喝 hiu，講 che 道理真明--ah，tō 親像 iân 血對健康有利益，雖罔 chit-má 全世界 2 台手 koāⁿ 電腦內底 tō 有 1 台是中國做--ê，m̄-koh chín 外國投資中國 ê 資金，2-kho· tō 有 1-kho·是 lán 台灣--ê-neh，咱 kāng 款有去提著頭等，精差換 1 項比賽 niā-tiāⁿ。」孝明--ê 激 1 ê 面腔，bē 輸 teh 講演，cheng 差 thiau-tî kā 話講倒 khau。
1 ê 童乩，1 ê 桌頭，chit 2 ê 人 soah jú 講 jú 暢，kiōng-beh m̄ 知好 soah。
「A 賓，têng-tâⁿ--ah-lah，講 100 冬--ah，taⁿ 已經 21 世紀--ah-講！」孝明 kā 抵 chhùi，2 ê 人隨笑 kah ki̍h-ka̍h 滾。